והנבל הרשע ביותר בתחום הגיימינג, הוא, היא, הם?
הנבלים ממשחק באטמן האחרון הוכרזו כרעים ביותר אי פעם. האם באמת אין דמויות ראויות יותר לתואר?
ציוץ מלפני מספר ימים מגלה שבספר השיאים של גינס לגיימרים, מהדורת 2012, מוכתר המשחק האחרון בסדרת ארקהאם כמשחק עם נבלי העל הכי מרושעים. האמת היא שעדיין לא שיחקתי במשחק, אבל נזכרתי בכמה רעים אחרים בהם נתקלתי בימי כגיימר. האם הרעים של באטמן אכן ניפצו את שיאי הרוע של כל הזמנים?
גלאדוס היא הבינה המלאכותית שמנהלת את הניסויים ב-Aperture Science. אם במשחק הראשון הרוע שלה התבטא בעיקר בהבטחות לעוגה, כשבסופו של דבר מתברר שהדמות הראשית, צ’ל, אמורה להיות מרכיב עיקרי באותה עוגה, הרי שבמשחק השני היא כבר הייתה ממש רעת לב – היא אמרה לצ’ל שהיא מכוערת והבטיחה לתלות את השלד שלה במקום בולט כדי שהדורות הבאים יוכלו ללמוד ממנה איך שלד לא צריך להיראות, היא צחקה על התסרוקת שלה וגם על היותה של מאומצת, וגרוע מכל – היא קראה לצ’ל שמנה. אני בעצמי הייתי על סף דמעות בגלל כל ההערות הללו, ואין לי מושג איך צ’ל לא התמוטטה בבכי בשום שלב במשחק.
אבל יש במשחקי וידאו רעים שהם באמת מרושעים. קחו לדוגמא את אל המלחמה ארס. מלבד היותו אל המלחמה, ובתור כזה אחראי לכל ההרג והמוות במלחמות ביוון העתיקה, הוא גם עבד על קרייטוס. לא מדובר במתיחה תמימה שהסתיימה בעוגת קצפת בפרצוף או קקי של כלב על הדלת. לא, ארס גרם לקרייטוס להרוג במו ידיו את אישתו וביתו הקטנה. אם זה לא מספיק, במהלך שריפת הגופות עף האפר ונדבק לעורו של קרייטוס, ולא ניתן להסיר אותו לעולם. לא בדיוק משהו שתראו בתכנית המתיחות הממוצעת. לפחות לא בינתיים.
ספירות הוא אחד הרעים הקלאסיים של משחקי הוידאו בכלל. הוא היה חייל ביחידת עילית, עד שגילה שיכולותיו המדהימות נובעות מניסויים עם חומר גנטי חייזרי שבוצעו בו כשעדיין היה ברחם. התגובה המיידית שלו כללה טבח של כפר שלם, שזה שום דבר לעומת הטבח הכולל באוכלוסיית העולם שניסה לבצע בעזרתו האדיבה של אסטרואיד תמים. אבל הסיבה ששחקנים רבים שונאים אותו עד היום, כל כך הרבה שנים אחרי יציאת המשחק היא הסצינה הבלתי נשכחת בה הוא הורג את אריס, אחת הדמויות האהובות במשחק.
ארקטורוס מנגסק בתחילת הסדרה הוא מנהיג של קבוצת מורדים בשני בני קורהאל. בדומה לספירות, גם אצלו אחד המעשים הזכורים יותר לרעה הוא גרימת מותה של דמות אהובה, אבל כדאי לזכור את המעשים הרעים האמיתיים שעשה – איפשר לגזע חייזרי אכזרי להשמיד חלק ניכר מהאנושות כדי שיוכל להכריז על עצמו כקיסר של הנותרים. כמובן שהוא ממשיך במעלליו המרושעים גם בהמשך, אבל לא משהו באותה רמה, כמובן.
עם כל הכבוד לבינה מלאכותית מעליבה, לאלים תככנים או אפילו לרוצחי המונים – לא הצלחתי לחשוב על דמות מרושעת יותר מרוצח האוריגמי. נכון, הוא אחראי רק למקרי מוות מעטים יחסית, לא למיליונים כמו מנגסק, אלא שכאן מדובר ברוצח סדרתי שחוטף ילדים, נועל אותם בתוך בורות ניקוז ומותיר אותם לטבוע בימים גשומים. אם זה לא מספיק, הוא גם נותן לאבותיהם תקווה שיוכלו להציל את הילד, אבל בתמורה למידע על מיקום הילד הוא דורש מהם להטיל בעצמם מומים ופציעות, לסכן את חייהם ובסופו של דבר לקחת את חייהם עצמם וגם את חייהם של אחרים. יש נבלים מרושעים במשחקי וידאו, אבל מעטים שיצליחו לגרום לשחקנים לרצות להרוג אותם באמת.
אז נכון, השיא של באטמן מדבר על נבלי העל הרעים ביותר, והרשימה שלי כללה בעיקר נבלים רגילים (אם כי ספירות בהחלט יכול להיחשב לנבל על), אבל ההבדל לא באמת מהותי. האם הנבלים של באטמן הצליחו לנפץ את שיאי הרוע של משחקי הוידאו? או שאולי וורנר ברוס פשוט הצליחו לשבור את ההצעות המתחרות וקנו לעצמם מקום בספר? ובכלל, איזה מין שיא זה, “הנבלים המרושעים ביותר”? ספר השיאים של גינס אמור לעסוק בשיאים ניתנים למדידה, כמו ניקוד בגיטר הירו או סיום מהיר של משחקים. למרבה הצער, סביר להניח שנשמע בעתיד על עוד הרבה שיאים כאלה, ופחות על שיאים אמיתיים.